Priručnik za pokretanje biznisa je realizovan kroz projekat “Vještine za održivo zapošljavanje, inkluzivni ekonomski rast prekograničnog područja Albanije i Crne Gore - Vještine za posao Albanija - Crna Gora” - CFCU/MNE/219. Projekat je podržan Programom prekogranične saradnje Crna Gora – Albanija 2014-2020 kroz Instrument predpristupne pomoći (IPA II).

**Priručnik za pokretanje sopstvenog biznisa**

**Pravna pitanja i registracija biznisa**

Pravne i administrativne osnove su ključne za zakonito i uspješno poslovanje. Ovo uključuje izbor odgovarajućeg oblika registrovanja djelatnosti, razumijevanje i ispunjavanje poreskih obaveza i drugih pravno-administrativnih zahtjeva. Postavljanje dobrih pravnih temelja pomaže u izbjegavanju problema sa zakonom i obezbjeđuje stabilan osnov za rast biznisa. Takođe, pravilno vođenje administracije omogućava efikasno upravljanje poslovnim procesima i resursima.

**Vrste registrovanja biznisa**

U Crnoj Gori su najzastupljenije forme registrovanja svog biznisa kao preduzetnik i kao društvo sa ograničenom odgovornošću. Izbor oblika registrovanja svog biznisa zavisi od veličine, strukture i ciljeva vašeg biznisa. Preduzetnik je fizičko lice koje se bavi poslovnom djelatnošću i odgovora cjelokupnom svojom imovinom za preuzete obaveze. To je takođe i najjednostavniji oblik, pogodan za manje biznise, gde vlasnik snosi punu odgovornost ali sa druge strane papirologija, visina poreza i opštih obaveza su manje u odnosu na društvo sa ograničenom odgovornošću.

Društvo sa ograničenom odgovornošću (d.o.o.) je najčešći oblik registrovanja biznisa u Crnoj Gori jer ograničava odgovornost vlasnika na visinu uloga, što pruža veću pravnu sigurnost za razliku od preduzetnika. Sa druge strane doo omogućava da do 30 lica fizičkih i/ili pravnih registruje svoj biznis i da se bave sa više poslovnih djelatnosti u isto vrijeme dok se preduzetnik može baviti samo registrovanom djelatnošću.

**Postupak registracije preduzetnika i obaveze poslije registracije**

Za registraciju preduzetnika, potrebno je u Centralni registar privrednih subjekata (CRPS) donijeti sljedeće:

* Ispunjen obrazac Jedinstvena registraciona prijava
* Izvršiti uplatu na račun Poreske uprave u iznosu od 5,00 eura na žiro račun 832-3161017-60.
* Kopija lične karte preduzetnika ili ukoliko je preduzetnik stranac potrebna je ovjerena kopija pasoša.

Nakon dobijanja rješenja o registraciji preduzetnika neophodno je uraditi sljedeće:

* Izrada pečata
* Prijava u Opštini za dobijanje rješenja za rad
* Dobijanje poreskog identifikacionog broja (PIB)
* Otvaranje preduzetničkog računa u Banci
* Zahtjev za utvrđivanje vrste poreza (paušalno ili po stvarnom dohotku)

**Registrovanje društva sa ograničenom odgovornošću** **i obaveze poslije registracije**

Registracija biznisa je ključni korak u legalizaciji poslovanja. Proces uključuje izbor i provjeru dostupnosti naziva firme, podnošenje potrebnih dokumenata i uplatu taksi. Registracija doo znatno složenija i skuplja.

Društvo sa ograničenom odgovornošću mogu osnovati fizička ili pravna lica, ulaganjem novčanih ili nenovčanih sredstava u društvo radi ostvarivanja dobiti, a njegovi osnivači odgovaraju za obaveze društva do iznosa svojih uloga. Ulozi osnivača čine početni kapital društva. Uplatom početnog uloga lice stiče udio u društvu, srazmjerno vrijednosti svog uloga. Sticanjem udjela lice postaje član društva. Član društva posjeduje samo jedan udio u društvu koji predstavlja njegov procenat u vlasništvu kapitala. Udio u društvu može dati pravo članu društva da ima više od jednog glasa. Članstvo u društvu Društvo sa ograničenom odgovornošću može osnovati jedno ili više lica. Društvo može imati najviše 30 članova. Statutom društva ograničava se prenos udjela društva.

**Postupak registracije doo**

Za registraciju doo, potrebno je u Centralni registar privrednih subjekata (CRPS) donijeti sljedeće:

* Ispunjen obrazac Jedinstvena registraciona prijava
* Odluku/Ugovor  o osnivanju firme
* Statut
* Odluku o imenovanju izvršnog direktora
* Izjava izvršnog direktora
* Prijava za registraciju za PDV (opciono)
* Uplaćene takse od 5,00 eura na žiro račun Poreske uprave CG 832-3161017-60 i 3,00e na žiro račun Službenog lista CG 520-941100-57.

Nakon dobijanja rješenja o registraciji doo neophodno je uraditi sljedeće:

* Izrada pečata
* Otvaranje računa u Banci
* Prijava rada izvršnog direktora
* Prijava u Opštini za dobijanje rješenja za rad

U zavisnosti od djelatnosti potrebne su i dodatne dozvole ili rješenja za rad kao i ispunjavanje minimalno tehničkih uslova u pogledu prostora, kadra i opreme koji su neophodni za bezbjedno i zakonito obavljanje djelatnosti.

**Savjeti i preporuke za početnike u biznisu**

Izuzetno je bitno da početnici u biznisu imaju adekvatnu stručnu pomoć od računovođe i pravnika koji su tu da ih edukuju i bezbjedno provedu kroz administrativni proces registracije i pribavljanja dozvola za rad. Na taj način se štedi vrijeme, energija i novac i početnici u biznisu se mogu u potpunosti fokusirati na svoj biznis i prihod od istog.

Za održivost registrovanih biznisa jako su važne edukacije i obuke prije otpočinjanja biznisa i mentorstvo i praćenje od strane računovođe i pravnika u toku prve godine poslovanja kako bi početnik u biznisu imao sigurnost što se tiče pravnih, poreskih, računovodstvenih i administrativnih obaveza koje su jako zahtjevne i obimne uz konstantan inspekcijski nadzor i kažnjavanje za propuste u radu.